S-490/2017

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 5. september sl. á hendur A, Bandaríkjunum fyrir líkamsárás og brot á barnaverndarlögum, með því að hafa, að kvöldi mánudagsins 14. ágúst 2017, á hótelherbergi á Hótel Natura við Nauthólsveg í Reykjavík, beitt dóttur sína, X, fædd árið 2004, ofbeldi, líkamlegum refsingum, ógnunum og sýnt henni yfirgang og ruddalegt athæfi með því að hafa slegið X með rafsígarettu í höfuðið hægra megin, slegið hana með fartölvu í hægra hné, rifið gleraugu af X og hrint henni í rúm og þar haldið henni með annarri hendi og fæti meðan hún ógnaði X með glerbroti sem hún dró eftir andliti hennar en glerbrotið var úr myndaramma sem X hafði skömmu áður brotið. Af framangreindu hlaut X kúlu og eymsli aftanvert á höfði, marblett á hægra hné og tvær rispur á enni.

Telst brotið varða við 1. mgr. 218. gr. b. almennra hegningarlaga nr. 19/1940 og 1. og 3. mgr. 99. gr. barnaverndarlaga nr. 80/2002.

Þess er krafist að ákærða verði dæmd til refsingar og til greiðslu alls sakarkostnaðar.

Verjandi ákærðu krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sitt. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök.

Í ákæru er brot ákærðu heimfært undir 1. mgr. 218. gr. b laga nr. 19/1940. Verjandi kveður háttsemi ákærðu eiga undir 1. mgr. 217. gr. sömu laga. Samkvæmt 1. mgr. 218. gr. b skal hver sem endurtekið eða á alvarlegan hátt ógnar lífi, heilsu eða velferð núverandi eða fyrrverandi maka síns eða sambúðaraðila, niðja síns eða niðja núverandi eða fyrrverandi maka síns eða sambúðaraðila, áa síns, eða annarra sem búa með honum á heimili eða eru í hans umsjá, með ofbeldi, hótunum, frelsissviptingu, nauðung eða á annan hátt, sæta fangelsi allt að 6 árum. Til skoðunar er hvort ákærða hafi á alvarlegan hátt ógnað lífi dóttur sinnar, þar sem ekki er nægjanlega fram komið að um endurtekna háttsemi sé að ræða, þó svo brotaþoli lýsi við komu á bráðamóttöku endurteknu ofbeldi af hálfu móður sinnar. Ákærða hefur m.a. viðurkennt að hafa haldið brotaþola í rúmi með annarri hendi og fæti og hafa ógnað brotaþola þar með glerbroti, sem hún hafi dregið eftir andliti dóttur sinnar. Ljósmyndir af glerbrotinu eru á meðal rannsóknargagna málsins, en nærri lætur að glerbrotið sé 40 mm að lengd, og 20 mm að breidd. Slíkt glerbrot er hættulegt vopn, en beiting þess gagnvart andliti eða hálsi getur leitt til stórfellds líkams- og heilsutjóns. Eins er til þess að líta að stórfellt brot gegn ákvæðinu á undir 2. mgr. 218. gr. b laga nr. 19/1940. Á þessum grunni verður háttsemi ákærðu felld undir 1. mgr. 218. gr. b. laga nr. 19/1940.

Ákærða er fædd í febrúar 1984. Hún hefur ekki áður gerst sek um refsiverða háttsemi svo kunnugt sé. Við ákvörðun refsingar er til þess að líta að ákærða hefur greiðlega játað sök og hefur, svo sem fyrr var rakið, ekki áður gerst sek um refsiverða háttsemi. Þá hefur verjandi gert grein fyrir því að ákærða hafi leitað sér aðstoðar eftir atvikið vegna áfengis- og vímuefnavanda. Til hins er að líta að brot gegn ákvæðinu er alvarlegt, en um er að ræða nýtt ákvæði sem beint er að ofbeldi í nánum samböndum. Er til 3. mgr. 70. gr. laga nr. 19/1940 að líta í því efni. Með hliðsjón af þessu er refsing ákærðu ákveðin fangelsi í 5 mánuði, sem heimilt þykir að skilorðsbinda með þeim hætti er í dómsorði greinir.

Ákærða greiði málsvarnarþóknun skipaðs verjanda síns sem í dómsorði greinir.

Af hálfu ákæruvaldsins flutti málið F-kvk-nf B-kvk-nf F-kvk-nf aðstoðarsaksóknari.

S-kk-nf S-kk-nf héraðsdómari kveður upp dóm þennan.

D ó m s o r ð :

Ákærða, A, sæti fangelsi í 5 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærða greiði málsvarnarþóknun skipaðs verjanda síns, K-kvk-ef E-kvk-ef H-kvk-ef héraðsdómslögmanns, 300.390 krónur.

S-kk-nf S-kk-nf.